December | 2009 | Lewies Mymer
December 28, 2009 Lewies Mymer	33 Comments
“Lewies, het jy die geyser afgesit?”
“is die tuinhek gesluit?”
“En die hek langs die huis?”
“En die voorste hek?”
“En die skuifhek?”
“En die hek in die gang?”
“En die hek onder die afdak?”
“Het jy Action Force laat weet ons is weg?”
“Dink jy ons het iets vergeet?”
“Het jy kondome ingepak?”
December 28, 2009 Lewies Mymer	1 Comment
December 27, 2009 Lewies Mymer	7 Comments
Nou ja, onse goed is gepak vir die tog Kaap se kant toe. Die Lewieswoning lyk asof dit deur Zeus se bliksemskigte getref is, deurmekaar soos voor die Skepping. Hoe gaan ek al die goete in die kar kry? Dink lateraal, dink kreatief Lewies! Ons plan was om eers in Stanford te kuier, dan ‘n draai in Parklands te maak, maar nou is die twee kleinste kinders in Stanford deur die waterpokkies gepoks, wat beteken dat die Parklanders nie meer saam gaan kuier in Stanford nie. Herberekening, nou gaat ons eers Kaap toe en dan Stanford toe. Die verandering het nogal logistieke implikasies wat die pakkery aanbetref. Nietemin, moreoggend vat ons die pad Kaap toe, die bestemming is slegs ‘n klein variant.
December 27, 2009 Lewies Mymer	10 Comments
Dionysus, Dionysus, dithurambe van die vors
Deur wyn bebliksem in my gees
Waarom is die metgesel van Krismisdors
Die kloppend pyn van hersensvlees?
Parasetamol. parasetamol, o wonderkuur
Hoe lank gaan die verligting duur?
Eer die dors weer na boontoe beur
En goeie voornemens aan flarde skeur?
December 25, 2009 Lewies Mymer	5 Comments
Dit lyk na ‘n ware somerkersfees hier in die weste van die ou Tansvaal, vroegoggend steek die sonnetjie geniepsig, terwyl daar so ‘n deinserigheid in die lug opbou, dalk ‘n donderstorm laatmiddag. Ons gaste vandag is Skoonpa, my tante (die twee octogenerians van Kroonstad), en ons swaer en skoonsus, ons skoonseun van Stanford se ouers. Vroukie doen iets uit ‘n boek aan ‘n stuk dooie vark, ruik baie lekker daar in die kombuis.
Geseënde Kersfees aan elke blogger wat hier lees, en ook aan die boggers wat die nie doen nie! Mag julle dag vreugdevol wees, gevul met blywende vrede en tevredenheid. Hou matigheid voor oë, en as dit nie moontlik is nie, biedêm, geniet die oordaad!
Abel die Cheetah
December 22, 2009 Lewies Mymer	11 Comments
Hier’s hy, Abel Kantoor Radebe in lewende lywe, hortikulturele bestuurder op die Lewieslandgoed, Cheetah – ondersteuner extraordinnaire, soos ek ‘n tydjie gelede geblog het. Vir die wat dit gemis het, herhaal ek die inskrywing.
December 21, 2009 Lewies Mymer	23 Comments
Hier in onse huishouding word daar planne gemaak vir die kuier Kaap se kant toe na die kinders, eers na Stanford waar ons dogter en haar man en Kara en Mia bly, dan later Parklands toe waar Boikie en sy vroukie en Mira en Liam bly. Boikie-hulle kom ook vir ‘n dag of wat Stanford toe, dan is die ses chicks in my lewe almal saam. Dit sal die tweede keer wees dat ons vir klein Liam sien na sy geboorte in April vanjaar.
Voordat ons Maandag 28 Des die pad vat, moet ons egter eers die oorlewende twee lede van die Kroonstadse Club Octogenarian Krismis gee. Ons gaan skoonpa en my tante haal om die Kerstyd by ons deur te bring. Sondag vat ons hulle terug en Maandag val ons in die pad. Baie dingetjies om eers uit te sort–huissleutels vir die bure vat, reel dat hulle Pamela die werfhond kos gee, oopsluit vir Abel die tuinman, en sommer so in die algemeen ‘n ogie hou. Dit doen ons nou weer vir hulle as hulle met vakansie gaan.
Die plan is om in Victoria-Wes oor te slaap, die Kaapse draai is deesdae te lank vir ‘n ononderbroke rit. Ons het gastehuisverblyf daar raakgeloop waar ons gereeld oorbly, ‘n halte in die haai Karoo. ‘n Stukkie vleis braai, ‘n glasie wyn geniet , lekker slaap en dan vroeg-vroeg in die pad, as die sonnetjie nog lui-lui oor die heuwels loer.
Ai die Kaapse draai, hoekom is hy so lank, maar die fyndraai is so kort?